DELTA ราคา 860 ทำ ALL TIME HIGH และกำลังก้าวเป็นบริษัทใหญ่สุด ในตลาดหุ้นไทย
DELTA ราคา 860 ทำ ALL TIME HIGH และกำลังก้าวเป็นบริษัทใหญ่สุด ในตลาดหุ้นไทย 
30 ธ.ค. 2565

DELTA ราคา 860 ทำ ALL TIME HIGH ก้าวเป็นบริษัทใหญ่สุด ในตลาดหุ้นไทย
โดยวันนี้ DELTA ทำราคาขึ้นไปแตะจุดสูงสุดที่ 876 บาท ซึ่งทำให้ DELTA มีมูลค่าบริษัท มากถึง 1,092,000 ล้านบาท ก้าวเป็นบริษัทที่มีมูลค่ามากที่สุดในประเทศไทย แซงหน้า ท่าอากาศยาน หรือ AOT ซึ่งมีมูลค่าราว 1,075,000 ล้านบาท
เมื่อเทียบกับกำไรที่บริษัททำได้ 4 ไตรมาสหลังสุด 13,249 ล้านบาท หมายความว่าตลาด ให้มูลค่ากิจการต่อกำไรของ DELTA หรือ P/E สูงถึงราว 80 เท่า เลยทีเดียว..
ถึงตรงนี้หลายคนคงสงสัยว่า แล้ว DELTA ทำธุรกิจอะไร ทำไมถึงก้าวมาท้าชิงเป็นบริษัทที่ใหญ่สุดในตลาดหุ้นไทย ?
จริง ๆ แล้ว DELTA ที่อยู่ในตลาดหุ้นไทย เป็นบริษัทลูกของ Delta Electronics Inc. บริษัทสัญชาติไต้หวัน ก่อตั้งขึ้นโดยนักธุรกิจ ชื่อว่า Bruce Cheng
โดยธุรกิจ DELTA ในประเทศไทย หากแบ่งออกตามโครงสร้างรายได้ก็จะมี 3 ธุรกิจหลัก
-กลุ่มผลิตภัณฑ์เพาเวอร์อิเล็กทรอนิกส์ เช่น เพาเวอร์ซัปพลาย, พัดลมอิเล็กทรอนิกส์
-กลุ่มผลิตภัณฑ์อัตโนมัติ เช่น อุปกรณ์อัตโนมัติสำหรับระบบแสงสว่าง และระบบเฝ้าระวังอัตโนมัติสำหรับอาคาร
-กลุ่มผลิตภัณฑ์โครงสร้างพื้นฐาน เช่น เครื่องชาร์จสำหรับยานยนต์ไฟฟ้า หรือ EV Charger
สรุปแล้ว หุ้น DELTA ในตลาดหุ้นไทย ทำธุรกิจประเภท B2B มีลูกค้าเป็นโรงงานอุตสาหกรรม เป็นบริษัทลูกของเครือธุรกิจจากไต้หวัน ที่มีธุรกิจเกี่ยวข้องกับกลุ่มรถยนต์ไฟฟ้าซึ่งเป็นอุตสาหกรรมดาวรุ่งในยุคนี้
และอีกประเด็นก็คือ DELTA มี free float หรือหุ้นที่ถือครองโดยรายย่อย ที่ต่ำมากแค่ 22.3% จึงทำให้หุ้นนี้ถูก corner หรือไล่ซื้อราคาได้โดยง่ายกว่าหุ้นตัวใหญ่อื่น ๆ
ก็ต้องคอยติดตามกันว่า DELTA จะยืนเป็นบริษัทที่มีมูลค่า ใหญ่สุดในตลาดหลักทรัพย์ไทย ต่อไปได้อีกนานแค่ไหน แต่ที่แน่ ๆ ก็คือ
บริษัทที่ใหญ่สุดในตลาดหลักทรัพย์ไทย ตอนนี้ จะไม่ได้เป็นบริษัทที่มีผู้ถือหุ้นใหญ่สุดที่เป็นคนไทยแล้ว นั่นเอง..